Det kan være farligt at sove med mobiltelefonen i opladeren ved sin side. Det er formentlig konklusionen efter en brand i et hus på Gunderstedvej mellem Nibe og Aars natten til mandag. Nordjyllands Beredskab fik meldingen om branden klokken 02.07. Der var tale om en brand i et værelse i huset, og det lykkedes beredskabet at få inddæmmet branden, så den ikke spredte sig til resten af huset. - Branden er formentlig opstået på grund af en kortslutning i en mobiloplader, siger vagtchef Mads Hessellund fra Nordjyllands Politi. Det var beboerne i huset der opdagede branden, og de fik reddet sig selv ud. Ingen personer kom til skade i forbindelse med branden.

Opsummering:
Det var formentlig en kortslutning i en mobiloplader, som natten til mandag var skyld i, at der udbrød brand i et hus sydvest for Nibe.